Source: http://scripta.kotus.fi/visk/sisallys.php?p=202
Timestamp: 2020-08-15 09:11:36+00:00

Document:
VISK - § 202 Muut nominikantaiset e : ee -tyyppiset sanat
SISÄLLYS > SANAT > Nominijohdokset > Substantiivijohdokset > Muita substantiivien johdostyyppejä ja muotteja > pesä-ke, kohd-e, jalk-ine, kaista-le, leima-sin > § 202 Muut nominikantaiset e : ee -tyyppiset sanat
Johtimen ‑ex (: ‑ee-) sisältävät substantiivit ovat useimmiten verbikantaisia (» § 241 – 242), mutta johdostyyppiin kuuluu myös joitakin nominikantaisia, enimmäkseen oppitekoisia sanoja:
Substantiivikantaisia: kirje, kohde, laude, raide, rinne, sähke, vuode | Adjektiivikantaisia: hyve, kuume, muste, pahe, suure, vaje
Aines ‑ex : ‑ee- sisältyy myös johtimiin ‑kex (» § 201), ‑rex (» § 211), ‑(i)nex ja ‑lex.
Johtimen ‑(i)nex sisältäviä lekseemejä on kymmenkunta. Ne ovat paljolti oppitekoinen, kantasanoiltaan ja semantiikaltaan heterogeeninen joukko; ryhmässä on useita vaatekappaleen nimityksiä. Monilla (i)nex-johdoksilla on myös välineennimen (» § 255) kaltainen merkitys.
esine, jalkine, kapine, käsine, pukine, päähine, tamineet, teline, vastine, väline
Noin viidellätoista lex-loppuisella substantiivilla on kantasana tai korrelaatti. Johdin ‑lex liittyy kaksitavuiseen kantaan. Sitä voi edeltää kantasanaan kuulumaton i-, A- tai U-aines (raakile, pirstale, kääryle). Verbikantaiset tai verbiin korreloituvat lex-johdokset merkitsevät useimmiten verbivastineensa toiminnan tulosta (teon tuloksen nimistä » § 226).
Nominikantaisia tai -korrelaatillisia: kaistale, kaitale, myötäle, raakile, rypäle | Verbikantaisia tai -korrelaatillisia: kääryle, leikkele, repale, räiskäle, tekele
Lekseemikannattomat ovat yleensä Alex-loppuisia, esim. hiutale, järkäle, kappale, jotkin deskriptiivisiä, pejoratiivisia yksilönnimiä kuten ketale, rääpäle, vonkale (» § 211).
Huom. Kantasanattomia ex-loppuisia sanoja ovat esim. ase, jänne, kuve, säde, vene ja adjektiivit ahne, kade, terve, tiine, tuore ja viime (myös » § 152), nex-loppuisia mm. paikannimet Kuortane, Pälkäne ja Yläne. Nykykielessä johdoksia eivät ole myöskään sellaiset lex : lee- ja rex : ree‑vartaloiset sanat, joilla on l : le- ~ r : re‑vartaloinen variantti ja sekaparadigmaisuutta, esim. askel ~ askele, manner ~ mantere (» § 70).

References: § 202
 § 202
 § 241
 § 201
 § 211
 § 255
 § 226
 § 211
 § 152
 § 70